Návrh 
Zákon
z.......2008,

ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a o zmene a doplnení niektorých zákonov

Čl. I

            Zákon č. 40/1964 Zb. Občiansky zákonník v znení zákona č. 58/1969 Zb., zákona č. 131/1982 Zb., zákona č.131/1982 Zb., zákona č. 94/1988 Zb., zákona č. 188/1988 Zb., zákona č. 87/1990 Zb., zákona č. 105/1990 Zb., zákona č. 116/1990 Zb., zákona č. 87/1991 Zb., zákona č. 509/1991 Zb., zákona č. 264/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994       Z. z., zákona č. 153/1997 Z. z., zákona č. 211/1997 Z. z., zákona č. 252/1999 Z. z., zákona č. 218/2000 Z. z., zákona č. 261/2001 Z. z., zákona č. 281/2001 Z. z., zákona č. 23/2002    Z. z., zákona č. 34/2002 Z. z., zákona č. 95/2002 Z. z., zákona č. 215/2002 Z. z., zákona     č. 184/2002 Z. z., zákona č. 526/2002 Z. z., zákona č. 504/2003 Z. z., zákona č. 515/2003 Z. z., zákona č. 150/2004 Z. z., zákona č. 526/2002 Z. z., zákona č. 150/2004 Z. z., zákona č. 404/2004 Z. z., zákona č. 635/2004 Z. z., zákona č. 171/2005 Z. z., zákona č. 266/2005 Z. z., zákona č. 635/2004 Z. z., zákona č. 336/2005 Z. z., zákona č. 118/2006 Z. z., zákona č. 188/2006 Z. z., zákona č. 84/2007 Z. z., zákona č. 209/2007 Z. z. a zákona č. 335/2007 Z. z. sa mení a dopĺňa takto:
1.	 V § 46 sa za odsek 2 vkladajú nové odseky 3 a 4, ktorý znejú:
„(3) Ak ide o zmluvu o prevode nehnuteľnosti, musí mať formu notárskej zápisnice alebo musí byť autorizovaná advokátom1a). Notár alebo advokát zodpovedá za škodu vzniknutú svojou činnosťou podľa osobitného predpisu.1b)  
(4) Ak ide o zmluvu o prevode nehnuteľnosti, ktorej účastníkom je subjekt verejnej správy podľa osobitného predpisu1c) alebo ak je prevodcom alebo nadobúdateľom osoba          s vysokoškolským právnickým vzdelaním druhého stupňa, nemusí mať zmluva o prevode nehnuteľnosti formu podľa ods. 3.

Poznámky pod čiarou k odkazom 1a až 1c znejú:
„1a) § 1a zákona č. 586/2003 Z. z. o advokácii a o zmene a doplnení zákona č. 455/1991 Zb.      o živnostenskom podnikaní (živnostenský zákon) v znení neskorších predpisov.
 1b) § 40 zákona č. 323/1992 Zb. o notároch a notárskej činnosti v znení neskorších predpisov a § 26 zákona č. 586/2003 Z. z. o advokácii a o zmene a doplnení zákona č. 455/1991 Zb.      o živnostenskom podnikaní (živnostenský zákon) v znení neskorších predpisov.
  1c) § 3 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.“.

2.	§ 149 sa dopĺňa odsekom 5, ktorý znie:
	„(5) Ak po vyporiadaní bezpodielového spoluvlastníctva manželov rozhodnutím súdu alebo dohodou sa objaví majetok, ktorý nebol zahrnutý v rámci vyporiadania, platí preň domnienka uvedená v odseku 4.“. 

3.	Za § 879j sa vkladá § 879k, ktorý vrátane nadpisu znie:

„§ 879k
Prechodné ustanovenie účinné od 1. januára 2009
	
(1) Ustanovenie § 149 ods. 5 sa použije až na vyporiadanie bezpodielového spoluvlastníctva manželov rozhodnutím súdu alebo dohodou po 1. januári 2009.
(2) Na zmluvy o prevode nehnuteľnosti uzavreté do 31. decembra 2008 sa použijú doterajšie predpisy.“.

Čl. II 

Zákon Národnej rady Slovenskej republiky č. 162/1995 Z. z. o katastri nehnuteľnosti a o zápise vlastníckych a iných práv k nehnuteľnostiam (katastrálny zákon) v znení zákona č. 222/1996 Z. z., zákona č. 255/2001 Z. z., zákona č. 419/2002,  zákona č. 173/2004 Z. z. a zákona č...../2008 Z. z.  sa mení a dopĺňa takto:

1.	 V § 39 sa za odsek 2 vkladá nový odsek 3, ktorý znie:
„(3) Ak notár alebo advokát vyhotoví zmluvu o prevode nehnuteľnosti podľa osobitného predpisu10ba) a doloží súhlas vlastníka nehnuteľnosti, správa katastra vyznačí o tom v katastri poznámku. Žiadosť o vyznačenie poznámky môže oprávnená osoba10ba) zaslať príslušnej správe katastra aj elektronickými prostriedkami so zaručeným elektronickým podpisom podľa osobitného zákona.10bb)

Poznámky pod čiarou k odkazom 10ba a 10bb znejú:
„10ba) § 46 ods. 3 Občianskeho zákonníka.
„10bb) Zákon č. 215/2002 Z. z. o elektronickom podpise a o zmene a doplnení niektorých zákonov v znení neskorších predpisov.“.

Doterajší odsek 3 sa označuje ako odsek 4.

2.	V § 39 ods. 4 sa na konci pripája táto veta: “Poznámku podľa odseku 3 správa katastra zruší na návrh vlastníka nehnuteľnosti alebo ak je podaný návrh na vklad od oprávnenej osoby, v prospech ktorej bola vyznačená poznámka, inak najskôr uplynutím 30 dní od vyznačenia poznámky.“.

3.	Za § 79h sa vkladá § 79i, ktorý vrátane nadpisu znie:

„§ 79i
Prechodné ustanovenie účinné od 1. januára 2009
	
Na zmluvy o prevode nehnuteľnosti uzavreté do 31. decembra 2008 sa použijú doterajšie predpisy.“.
 
Čl. III

Zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení zákona č. 63/1993 Z. z., zákona č. 232/1995 Z. z., zákona      č. 397/2000 Z. z., zákona č. 561/2001 Z. z., zákona č. 526/2002 Z. z., zákona č. 527/2002 Z. z., zákona č. 357/2003 Z. z., zákona č. 514/2003 Z. z., zákona č. 420/2004 Z. z, zákona č. 562/2004 Z. z., zákona č. 357/2003 Z. z., zákona č. 757/2004 Z. z., zákona č. 126/2005 Z. z. a zákona č. 521/2005 Z. z. sa mení a dopĺňa takto:

1.	§ 36 znie:
„§ 36

(1) Notár je povinný odmietnuť vykonať požadovaný úkon, ak odporuje zákonu, iným všeobecne záväzným právnym predpisom, alebo ak sa prieči dobrým mravom.
(2) Notár môže odmietnuť vykonať požadovaný právny úkon, ak žiadateľ nezloží primeraný preddavok na odmenu notára a na náhradu jeho hotových výdavkov.“.
(3) Ak je predmetom právnej pomoci zmluva o prevode nehnuteľnosti, notár musí dbať na to, aby zmluva o prevode nehnuteľnosti neodporovala zákonu, neobchádzala zákon a nepriečila sa dobrým mravom a aby nedošlo k skutočnosti zakladajúcej vznik škody, najmä podľa § 26 ods. 5 písm. a) až c).“.

2.	§ 40 sa dopĺňa odsekmi 4 až 9, ktoré znejú:
„(4)  Ak škoda vznikla v súvislosti s vyhotovením zmluvy o prevode nehnuteľnosti3b), notár ručí za záväzky zo škodovej udalosti, ak
a)	došlo k zneužitiu totožnosti osoby oprávnenej vykonať prevod nehnuteľnosti, 
b)	zmluva bola vyhotovená napriek tomu, že podľa údajov v osobitnom registri bola zmluvná voľnosť účastníkov obmedzená,
c)	k rovnakému predmetu prevodu bolo vyhotovených viacero zmlúv o prevode nehnuteľnosti. 
(5) Odsek 4 sa neuplatní ak
a) poškodený účastník zmluvy vedel o skutočnosti, ktorá bola príčinou vzniku škody,      alebo
b) orgány verejnej moci poskytli notárovi nesprávne alebo nepresné informácie             o skutočnostiach uvedených v odseku 4 a notár ani pri vynaložení všetkého úsilia nemohol škode zabrániť.
(6) Orgány štátnej správy, orgány územnej samosprávy, iné fyzické osoby a právnické osoby, ak rozhodujú o právach, právom chránených záujmoch a povinnostiach fyzických osôb a právnických osôb, sú povinné poskytnúť notárovi na jeho žiadosť súčinnosť a oznámiť údaje, ktoré sú im známe z ich úradnej činnosti a ktoré sú potrebné na vyhotovenie zmluvy           o prevode nehnuteľnosti okrem údajov, ktoré podliehajú ochrane podľa osobitných právnych predpisov. 3c)
(7)  Osobitný zákon3a) sa v prípade zodpovednosti notára podľa ods. 4 nepoužije.
(8)  Notár je oprávnený so súhlasom vlastníka nehnuteľnosti oznámiť príslušnej správe katastra vyhotovenie zmluvy o prevode nehnuteľnosti.
(9) Notár môže odmietnuť vyhotoviť notársku zápisnicu o zmluve o prevode nehnuteľnosti, ak účastník zmluvy alebo jeho zástupca odmietne poskytnúť súčinnosť potrebnú na vyhotovenie zmluvy. Priestory notárskeho úradu možno na účely vyhotovenia takejto notárskej zápisnice monitorovať pomocou videozáznamu alebo audiozáznamu, pričom vyhotovený záznam možno využiť na účely súdneho konania, trestného konania, prípadne iného konania. Monitorovaný priestor musí byť zreteľne označený ako „monitorovaný“. Ak vyhotovený záznam nie je využitý na tieto účely, ten, kto záznam vyhotovil, ho zlikviduje bezodkladne po uplynutí dvanástich mesiacov po dni vyhotovenia tohto záznamu.“.

Poznámky pod čiarou k odkazom 3b a 3c znejú:
„3b) § 46 ods. 3 Občianskeho zákonníka.“.
 	  3c) Zákon č. 428/2002 Z. z. o ochrane osobných údajov v znení neskorších predpisov.
 
3.	V § 73k ods. 1 sa za slovo „obsahuje“ vkladajú slová „súdne listiny, ak tak ustanovuje osobitný zákon,“.

4.	V § 73k za odsek 1 vkladá nový odsek 2, ktorý znie:
„(2) Notár zabezpečí uloženie súdnej listiny v elektronickej podobe do registra listín     v deň jej doručenia.“.

Doterajšie odseky 2 až 4 sa označujú ako odseky 3 až 5.

5.	Za § 100b sa vkladá § 100c, ktorý vrátane nadpisu znie:

„§ 100c
Prechodné ustanovenie účinné od 1. januára 2009
Na zmluvy o prevode nehnuteľnosti uzavreté do 31. decembra 2008 sa použijú doterajšie predpisy.“.

Čl. IV

	Zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (Živnostenský zákon) v znení neskorších predpisov v znení zákona č. 8/2005 Z. z.,  zákona č. 327/2005 Z. z. a zákona č. 331/2007 Z. z. sa mení            a dopĺňa takto:

1.	Za § 1 sa vkladá nový § 1a, ktorý vrátane nadpisu znie:
„1a
Autorizácia zmlúv o prevode nehnuteľnosti

Ak je predmetom právnej pomoci zmluva o prevode nehnuteľnosti, advokát musí dbať na to, aby zmluva o prevode nehnuteľnosti neodporovala zákonu, neobchádzala zákon a nepriečila sa dobrým  mravom a aby nedošlo k skutočnosti zakladajúcej vznik škody, najmä podľa § 26 ods. 5 písm. a) až c) (ďalej len „autorizácia“).“.

2.	§ 26 sa dopĺňa odsekmi 5 až 9, ktoré znejú:

„(5)  Ak škoda vznikla v súvislosti s vyhotovovaní zmluvy o prevode nehnuteľnosti14a), advokát ručí za  záväzky zo škodovej udalosti, ak
a)	došlo k zneužitiu totožnosti osoby oprávnenej vykonať prevod nehnuteľnosti, 
b)	zmluva bola vyhotovená napriek tomu, že podľa údajov v osobitnom registri bola zmluvná voľnosť účastníkov obmedzená,
c)	k rovnakému predmetu prevodu bolo vyhotovených viacero zmlúv o prevode nehnuteľnosti. 
(6)  Odsek 5 sa neuplatní ak
a) poškodený účastník zmluvy vedel o skutočnosti, ktorá bola príčinou vzniku škody     alebo
b) orgány verejnej moci poskytli advokátovi nesprávne alebo nepresné informácie        o skutočnostiach uvedených v odseku 5 a advokát ani pri vynaložení všetkého úsilia nemohol škode zabrániť.“.
(7) Orgány štátnej správy, orgány územnej samosprávy, iné fyzické osoby a právnické osoby, ak rozhodujú o právach, právom chránených záujmoch a povinnostiach fyzických osôb a právnických osôb, sú povinné poskytnúť advokátovi na jeho žiadosť súčinnosť a oznámiť údaje, ktoré sú im známe z ich úradnej činnosti a ktoré sú potrebné na vyhotovenie zmluvy      o prevode nehnuteľnosti okrem údajov, ktoré podliehajú ochrane podľa osobitných právnych predpisov. 14b)“.
(8) Advokát je oprávnený so súhlasom vlastníka nehnuteľnosti oznámiť príslušnej správe katastra vyhotovenie zmluvy o prevode nehnuteľnosti.
(9) Advokát môže odmietnuť autorizovať (§ 1a) zmluvu o prevode nehnuteľnosti, ak účastník zmluvy alebo jeho zástupca odmietne poskytnúť súčinnosť potrebnú na vyhotovenie takejto zmluvy. Priestory advokátskej kancelárie možno na účely autorizácie monitorovať pomocou videozáznamu alebo audiozáznamu, pričom vyhotovený záznam možno využiť na účely súdneho konania, trestného konania, prípadne iného konania. Monitorovaný priestor musí byť zreteľne označený ako „monitorovaný“. Ak vyhotovený záznam nie je využitý na tieto účely, ten, kto záznam vyhotovil, ho zlikviduje bezodkladne po uplynutí dvanástich mesiacov po dni vyhotovenia tohto záznamu.“.

Poznámky pod čiarou k odkazom 14a a 14b znejú:
„14a) § 46 ods. 3 Občianskeho zákonníka.“.
   14b) Zákon č. 428/2002 Z. z. o ochrane osobných údajov v znení neskorších predpisov

3.	Za § 82 sa vkladá § 82a, ktorý vrátane nadpisu znie:
„§ 82a
Prechodné ustanovenie účinné od 1. januára 2009
Na zmluvy o prevode nehnuteľnosti uzavreté do 31. decembra 2008 sa použijú doterajšie predpisy.“.

Čl. V

	Tento zákon nadobúda účinnosť 1. januára 2009.